**תקציר**

מחקר זה בוחן את מושג העצמי וחווית החיים תחת הדרה חברתית של בוגרי בית ספר במדד טיפוח 10, בני דור שלישי למשפחות יוצאות ארצות ערב [מזרחיים] החיים בהדרה חברתית, בעיר מרכזית בצפון הארץ, בשכונה מוחלשת. הבוגרים למדו בבית הספר בכתות אגף שח"ר [שירותי חינוך ורווחה] המיועדות לתלמידים המתקשים בביקור סדיר ולמידה עצמית. במילים אחרות, הבוגרים חווים ריבוי של הדרות חברתיות ופגיעויות מבניות (Shoshana, 2018).

שאלות המחקר הן: 1. כיצד בוגרים, בני דור שני ושלישי ליהודי ארצות ערב, החיים תחת הדרה כלכלית-חברתית מגדירים את מושג העצמי שלהם? 2. כיצד בוגרים, בני דור שני ושלישי ליהודי ארצות ערב, החיים תחת הדרה כלכלית-חברתית, מתארים את חווית החיים שלהם בבית הספר?

הרקע התיאורטי מבוסס על מחקרים אמפיריים ותיאורטיים אודות מושג העצמי , (Bakalian, 1992; Bendle 2002; Cooley, 1902; Cousins, 1989;Field, 1994; Gergen 1991; Hall 1996; Mead, 1934; Rollock et al., 2014; Shoshana, 2016) . כמו גם מחקר אודות מושג ההדרה בכלל והדרה חברתית בפרט(Berghman, 1997;Berthoud, 2003;Shoshana, 2016,2018,2020, דורון,2008; קרומר-נבו, 2006;סטריאר ועמיתיו, 2011; קטן, 2000; רום, 1998; רצון, 2015, שטייר 2005; 2008)

ממצאי המחקר העיקריים, שהתבססו על ראיונות עומק חצי-מובנים עם 12 בוגרים בית הספר, בגילאי 18-22, חושפים כי הבוגרים הסבירו את מצבם החברתי-כלכלי במדיניות הממשלה כלפי אזרחים ממוצא אתני מזרחי, ובהיררכיות חברתיות-אתניות.

כל הבוגרים גאים במזרחיותם אם כי חלקם תיארו מצבים בהם הם מסתירים אותה. הרוב המוחלט הציג את הסטיגמה הרווחת לתיאור אופי "מזרחי" כחמומי מח ומתלהמים. בוגרים אלה, שואפים לעצמאות אישית בכך שהם לא מעוניינים לשחזר את חיי הוריהם ומעוניינים להתרחק מההתנהגות הסטריאוטיפית שציינו.

לימודיהם בכתות אגף שח"ר גרמו לבוגרים להרגיש תחושת נחיתות כשהסטיגמה הרווחת היא שמי שלומד בכתה הוא: "מופרע", "מפגר", בעלי קשיי הסתגלות וכדומה. התחושות שהוצמדו לסטיגמה זו הן של הנמכה קוגניטיבית, ואף הדרה ("הרגשתי פחות"). רובם המוחלט לא יצא לטיולים ופעילויות מטעם בית הספר או כל גורם אחר. הבוגרים תיארו תהליך של שינוי ברמת האקטיביות שלהם [בתחום התלמידאות] מחטיבת הביניים ועד לתיכון. כל הבוגרים תארו עצמם כמי שלא תפקדו כתלמידים בחטיבת הביניים, מה שהשתנה בתיכון. החשש מנשירה, שיח עם הצוות (דרישות לצד הכלה) וחוויות הצלחה תרמו ללמידה אקטיבית בתיכון. חווית החיים שהציגו הייתה, שחייהם "ניצלו" בתיכון ולולא הצוות, לא היו משיגים תעודת בגרות. בנוסף תארו את חווית החיים בתיכון כמשנה נרטיב ומרכיבים בתפיסת העצמי. מחנך הכתה תואר כדמות משמעותית.

אחד המאפיינים הבולטים היה סוג השיח בו השתמשו הבוגרים. מילים השאובות מעולם המלחמה שולבו בתשובותיהם וביטויים שהדהדו למחקרה של Kusserow (1999) בו מצאה כי שיח דומה אפיין אינדיבידואלים ממעמד כלכלי-חברתי נמוך והוגדר כ"אינדיבידואליזם קשוח" (hard individualism). זהו שיח המתאפיין בחשדנות, מציע להילחם ומעריך הישענות-עצמית הבוגרים תיארו את עצמם כ"לוחמים" ו"שורדים" את חוויות החיים הקשות שחוו. הם הדגישו את עובדת היותם עצמאים, חזקים נפשית ואינם זקוקים לאיש. הבוגרים חווים חוויה של מכשולים רצופים בחייהם, עליהם נדרשים להתגבר תוך שהם מתעקשים "להסתדר לבד".

הבוגרים בטאו חשש עמוק משחזור חיי הוריהם והחוויה של היעדר משאבים לבניית עתיד, מה שעלול לערער את יכולתם לבנות חיים "רגילים" (להקים משפחה ולא להתגרש, להשיג דיור, לצבור הון כלכלי). הבוגרים ביטאו מרחק ממאפייני חייהם, מה שבתורו מתחזק עצמי ייחודי שאינו מתואר למשל ביחס לצעירים ממעמד כלכלי-חברתי גבוה (Lareau, 2011). על רקע זאת מחקרי מבקש להדגיש כי חוויות אלה הינם מאפיינים של חיים תחת הדרה חברתית בינדורית שאינם מתוארים בספרות המחקר. השאיפה העיקרית אצל כולם היא להתחתן, להקים משפחה וללדת ילדים כ"תיקון חיים" אישי ומשפחתי.

חשוב לציין כי הבוגרים לא תיארו שיחות או תרגול של העתיד עם הוריהם או המורים בבית הספר. סוגיה זו קריטית לתחזוק אי שוויון לאור תיאוריהם של חוקרים שונים כי תרגול היכולת לשאוף (מה ש Appadurai 2004 כינה “the capacity to aspire”) מהווה הון תרבותי המסייע בהשגת תוצאות חיים חיוביות (Shoshana, 2020).

פרק הדיון עוסק בניתוח הממצאים ומציג את ההשפעה שיש לחוויות החיים של הבוגרים על תפיסת העצמי בסוגיות של הדרות מרובות (אתניות, כלכליות, חברתיות) והדרה בינדורית. כמו כן נידונה ההשפעה של לימודים בכתות אגף שח"ר והצוות החינוכי על תחושת ההדרה והשיח בבית הספר. ההתייחסות ליציבות של הדרה חברתית לאורך דורות במשפחה מרחיבה את הבנתנו אודות מושג ההדרה החברתית ומושג העצמי. ברמה הפרקטית ממצאיי מחקר זה חושפים את הצורך בפיתוח פדגוגיות ואינטראקציות לעבודה חינוכית עם נערים אשר ההדרה החברתית נחווית במשפחתם לאורך דורות.